Ceaușescu a fost sfătuit să organizeze un mare miting de susținere în 21 decembrie 1989, ca să contracareze protestele de la Timișoara. I-a fost fatal.

Nu știu dacă Liviu Dragnea va fugi cu elicopterul spre Târgoviște după ce Partidul îi va scoate „1 milion de pesediști în stradă”, dar cu siguranță soluția la care apelează acum pentru a-și conserva puterea are ceva din disperarea lui Nicolae Ceaușescu din ultimele zile de domnie.

Lațul s-a strâns sufocant în jurul gâtului său, protecția din ultimele două decenii i s-a risipit, Bruxelles-ul nu glumește atunci când e vorba de furtul banilor săi: toate dosarele de corupție pornite la sesizarea Antifraudei europene s-au finalizat cu ani grei de pușcărie, indiferent cât de greu era până în acel moment politicianul român. Ca o ironie amară, la meteo se anunță că ciclonul polar Olaf ajunge duminică în România.

Cu sloiuri de gheață pe șira spinării, Liviu Dragnea caută căldura Partidului. Reuniți la Băile Herculane (date lui Iosif Armaș pe vremea când Partidul își creștea frumos baronii), pesediștii se strâng unul într-altul ca să-și facă curaj. Liviu Dragnea este înconjurat de fidelii săi din CC al PCR și singura idee salvatoare e să cheme poporul în această îmbrățișare colectivă.

Este greu să le explici însă, chiar și votanților PSD, de ce trebuie să iasă în frig în stradă la miting. Împotriva cui să strige? Nu Guvernul lor e la putere de 1 an? Vor striga Jos DNA? Jos Bruxelles-ul? Jos Soros? Să moară Olaf?

Nu este și votantul PSD la fel de afectat ca restul oamenilor de valul de scumpiri și de valul de criminalitate care mătură străzile României după deschiderea pușcăriilor de către Guvernul PSD? Cum să-l pui să strige pentru libertatea pușcăriabililor?

Chiar dacă ambalează manifestarea ca un mitig de susținere pentru programul de guvernare, chiar dacă Liviu Dragnea a băgat, ca Ceaușescu, suta de lei în buzunarul celor prezenți, riscul ca unii să-i dea Tovarășului cu pancarta în cap e mare. Binevoitorii care-l împing pe LIviu Dragnea să recurgă la acest ultim gest fie sunt fanatici de tip Codrin Ștefănescu, fie sunt pesediști (sau pesediste) care-i poartă sâmbetele lui Șefu și vor ca acesta să-și frângă gâtul mai repede.

Cine să salveze PSD din ficțiunea periculoasă în care a împins Liviu Dragnea Partidul și România? Cine se va opune, în interiorul PSD, retoricii antioccidentale, naționaliste, antijustiție, anticapitaliste care riscă să scoată țara din UE și din NATO? Schimbarea nu poate veni din păcate decât din interiorul Partidului. Cine va fi acum Ion Iliescu?